Χόμπιτ: Η Ερημιά του Νοσφιστή

Το **Χόμπιτ: Η Ερημιά του Νοσφιστή** (αγγλικά: *The Hobbit: The Desolation of Smaug*) είναι αμερικανική επική, περιπετειώδης ταινία φαντασίας παραγωγής 2013. Ο Πίτερ Τζάκσον ανέλαβε τη σκηνοθεσία, την παραγωγή και έγραψε το σενάριο μαζί με τους Φραν Γουόλς, Φιλίπα Μπόγιενς και Γκιγιέρμο Ντελ Τόρο. Βασίζεται στο μυθιστόρημα *[[Το Χόμπιτ]]* (The Hobbit) του Τζ. Ρ. Ρ. Τόλκιν και αποτελεί τη δεύτερη προσθήκη στη σειρά ταινιών *Χόμπιτ* (The Hobbit), συνέχεια της ταινίας *[[Χόμπιτ: Ένα Αναπάντεχο Ταξίδι|Ένα Αναπάντεχο Ταξίδι]]* (The Hobbit: An Unexpected Journey, 2012) και λειτουργεί ως πρίκουελ της τριλογίας *[[Ο Άρχοντας των Δαχτυλιδιών (σειρά ταινιών)|Ο Άρχοντας των Δαχτυλιδιών]]* (The Lord of the Rings). Πρωταγωνιστούν οι Μάρτιν Φρίμαν, Ρίτσαρντ Άρμιταζ, Μπένεντικτ Κάμπερμπατς, Τζέιμς Νέσμπιτ, Κεν Στοτ, Λι Πέις και Σιλβέστερ Μακόι ενώ οι Ίαν ΜακΚέλεν, Ορλάντο Μπλουμ και Κέιτ Μπλάνσετ επαναλαμβάνουν τους ρόλους τους από την τριλογία του *[[Ο Άρχοντας των Δαχτυλιδιών (σειρά ταινιών)|Άρχοντα των Δαχτυλιδιών]]*. Στο καστ προστίθενται οι Εβάντζελιν Λίλι, Λουκ Έβανς, Στίβεν Φράι, Μάνου Μπένετ και Λόρενς Μακόαρ.

Η ιστορία διαδραματίζεται στη Μέση Γη, εξήντα χρόνια πριν από τα γεγονότα της τριλογίας *Ο Άρχοντας των Δαχτυλιδιών* και μέρη της ταινίας έχουν βασιστεί από τα παραρτήματα του μυθιστορήματος *[[Ο Άρχοντας των Δαχτυλιδιών|Η Επιστροφή του Βασιλιά]]*. Ο μάγος Γκάνταλφ ο Γκρίζος ερευνά ένα όλο και αυξανόμενο κακό στο Ντολ Γκούλντουρ ενώ ο Μπίλμπο Μπάγκινς συνεχίζει την αναζήτησή του μαζί με τους δεκατρείς Νάνους, αρχηγός των οποίων είναι ο Θόριν Δρύασπης που σκοπό έχουν να διεκδικήσουν το Βουνό της Μοναξιάς από το δράκο Νοσφιστή.

Η ταινία κυκλοφόρησε στους κινηματογράφους στις 13 Δεκεμβρίου 2013 και απέσπασε θετικά σχόλια από τους κριτικούς. Έγινε μεγάλη εισπρακτική επιτυχία με τις συνολικές εισπράξεις να αγγίζουν τα 959 εκατομμύρια δολάρια παγκοσμίως και έλαβε τρεις υποψηφιότητες για Όσκαρ.

## Πλοκή
Ένα χρόνο πριν τα γεγονότα του *Χόμπιτ: Ένα Αναπάντεχο Ταξίδι*, στο πανδοχείο "To Παιχνιδιάρικο Πόνι" στο χωριό Μπρι, ο Γκάνταλφ ο Γκρίζος συναντάει και πείθει τον Θόριν Δρυάσπη να επανακτήσει την Ιερή Πέτρα, που θα του δώσει τη δυνατότητα να ενώσει τους επτά οίκους των Νάνων και να διεκδικήσει το βασίλειο του Έρεμπορ, από τον δράκο Νοσφιστή, του οποίου ο Θόριν είναι ο νόμιμος βασιλιάς. Ο Μάγος προτείνει ότι ένας καλός διαρρήκτης θα ήταν χρήσιμος για να κλέψει την πέτρα από τον δράκο.

Ένα χρόνο αργότερα, ο Θόριν και η συντροφιά του καταδιώκονται από το Λευκό Ορκ, Αζόγκ και τα Ορκ του. Αφού ο Μπίλμπο, ο οποίος τώρα χαίρει της εκτίμησης όλων των Νάνων, τους πληροφορεί ότι μια τεράστια μαύρη αρκούδα τους παρακολουθεί, ο Γκάνταλφ τους παροτρύνει να πάνε στο κοντινότερο σπίτι για να ζητήσουν βοήθεια. Το σπίτι ανήκει στον Άρκο (Μπέορν), έναν άνδρα που έχει την ικανότητα να αλλάζει μορφές και κάποιες φορές παίρνει εκείνη της αρκούδας. Τη νύχτα, ο Αζόγκ καλείται στο κάστρο του Ντολ Γκούλντουρ όπου ομιλεί με τον Νεκρομάντη, ο οποίος έχει τη μορφή μιας τερατώδους, αλλά και ασχημάτιστης σκιάς. Ο Αζόγκ, έπειτα, διατάζει το γιο του, Μπόλγκ, να αναλάβει το κυνήγι του Θόριν, αφού ο Νεκρομάντης χρίζει τον Αζόγκ αρχηγό των στρατευμάτων του. Την επόμενη ημέρα, ο Άρκος προμηθεύει τους Νάνους με πόνυι, έτσι ώστε να τους μεταφέρουν μέχρι το Δάσος της Σκοτεινιάς, κάτι που γίνεται. 

Εκεί, ο Γκάνταλφ ανακαλύπτει μία επιγραφή στη Μαύρη Γλώσσα, η οποία έχει αποτυπωθεί σε παλιά ερείπια και αναγκάζεται να αφήσει απότομα τους Νάνους, αφού τους προειδοποιεί να μην απομακρυνθούν από το μονοπάτι του Δάσους και να τον περιμένουν πριν εισέλθουν στο Βουνό της Μοναξιάς. Ωστόσο, εκείνοι χάνονται και Γιγάντιες Αράχνες τους πιάνουν και ετοιμάζονται να τους φάνε. Ο Μπίλμπο, με τη βοήθεια του Ενός Δαχτυλιδιού, ελευθερώνει τους Νάνους και πολεμάει τις Αράχνες αλλά στη πορεία, χάνει το Δαχτυλίδι. Ωστόσο, μόλις το ξαναβρίσκει, συνειδητοποιεί την κακή επιρροή που έχει το Δαχτυλίδι πάνω του, όταν σκοτώνει λυσσαλέα μια αράχνη για να το πάρει πίσω.

Την ίδια στιγμή, φτάνουν τα Ξωτικά του Δάσους, τα οποία ηγούνται από τον Λέγκολας και την Τόριελ, λοχαγό της φρουράς. Τα Ξωτικά φυλακίζουν τους Νάνους μετά από μια φιλονικία με τον Βασιλιά των Ξωτικών, Θράντουιλ. Ο Μπίλμπο καταφέρνει να βοηθήσει τους Νάνους να δραπετεύσουν χρησιμοποιώντας το Ένα Δαχτυλίδι για να περάσει απαρατήρητος από τους φρουρούς καθώς και για να κλέψει τα κλειδιά των φυλακών. Στη συνέχεια, ο Μπίλμπο και η ομάδα χρησιμοποιούν τα βαρέλια των Ξωτικών, που βρίσκονται στο κελάρι, για να κατέβουν το ποτάμι και να ξεφύγουν. Ενώ καταδιώκονται από τα Ξωτικά, δέχονται επίθεση από τον Μπολγκ και τα Ορκ του. Στη μάχη που ακολουθεί ο Κίλι τραυματίζεται, τελικά όμως, η συντροφιά καταφέρνει να ξεφύγει από τους διώκτες της. Ο Θράντουιλ κλείνει τις πόρτες του Βασιλείου του όταν μαθαίνει ότι ο Ένας (Σάουρον) έχει επιστρέψει και συγκεντρώνει δυνάμεις στο Νότο και συγκεκριμένα στο Ντολ Γκουλντούρ. Η Τόριελ όμως παρακούει τον Βασιλιά και φεύγει για να βοηθήσει τους Νάνους και ιδιαίτερα τον τραυματισμένο Κίλι με τον οποίο έχει αναπτύξει ρομαντική σχέση. Ο Λέγκολας, όταν ανακαλύπτει το σχέδιό της, την ακολουθεί για να τη βοηθήσει. 

Εν τω μεταξύ, ο Γκάνταλφ συναντά τον Ράνταγκαστ τον Καφετή και μαζί πηγαίνουν να ερευνήσουν τους τάφους των Εννιά Νάζγκουλ. Οι υποψίες τους για την επιστροφή του Σάουρον επιβεβαιώνονται, όταν ανακαλύπτουν ότι οι τάφοι είναι κενοί. Ο Ράνταγκαστ εκφράζει αμφιβολίες και φόβο για τον λόγο που οι τάφοι είναι κενοί, αλλά ο Γκάνταλφ αποκρίνεται ότι οι Νάζγκουλ υπηρετούν μόνο έναν αφέντη, τον Σάουρον και συνεπώς, μόνο αυτός μπορεί να τους έχει επιστρέψει στη ζωή.

Οι Νάνοι, ασφαλείς πλέον, ξεβράζονται στην ακτή του ποταμού και εκεί συναντούν έναν άνδρα με το όνομα Βάρδος (Μπαρντ), ο οποίος λαθραία τους μεταφέρει στην πόλη Έσγκορθ, τη Λιμνούπολη, μία πόλη χτισμένη σε ξύλινους πασσάλους μέσα στη λίμνη, που έχει πολλές εμπορικές σχέσεις με το Βασίλειο του Θράντουιλ. Εκεί μένουν οι απόγονοι των κατοίκων του Ντέιλ, την πόλη που έκαψε ο Νοσφιστής όταν κατέλαβε το Έρεμπορ. Ο Θόριν και η συντροφιά του, προσπαθώντας να κλέψουν όπλα, συλλαμβάνονται από τον στρατό της πόλης και τους στέλνουν ενώπιον του αφέντη της Λιμνούπολης. Εκεί, ο Θόριν αποκαλύπτει την ταυτότητα και την αποστολή του και υπόσχεται στον αφέντη της Λιμνούπολης και στους κατοίκους της, ένα μερίδιο από τους αμύθητους θησαυρούς του Βουνού ως αντάλλαγμα για τη βοήθειά τους. Αντίθετα, ο Βάρδος, προσπαθεί να πείσει τον αφέντη να μην τους επιτρέψει να πάνε στο βουνό, καθώς αν αφυπνίσουν τον Νοσφιστή οι συνέπειες θα είναι ολέθριες. Ο αφέντης και ο λαός όμως, επειδή γνώριζαν ότι το Έρεμπορ είχε αρκετά πλούτη για να ξαναφτιάξουν τη ζωή τους, αγνόησαν τους κινδύνους που επισήμανε ο Βάρδος και τάχτηκαν υπέρ του Θόριν και της ομάδας του. Η ομάδα στη συνέχεια φεύγει για το βουνό, με την πόλη να τους αποχαιρετά με γιορτή. Ο Κίλι, όμως, λόγω της επιδείνωσης της ασθένειάς του από το τραύμα του, αναγκάζεται να μείνει πίσω. Μαζί του μένουν και οι Φίλι, Όιν και Μπόφουρ, που αναλαμβάνουν τη φροντίδα του. Τελικά, ο μόνος που δέχεται να τους βοηθήσει, αν και απρόθυμα, είναι ο Βάρδος. Παράλληλα, αποκαλύπτεται ότι ο Βάρδος είναι απόγονος του τελευταίου ηγεμόνα του Ντέιλ και έχει στην κατοχή του το τελευταίο Μαύρο Βέλος, το μόνο όπλο που μπορεί να διαπεράσει τα λέπια του Δράκου. 

Εν τω μεταξύ, οι Γκάνταλφ και Ράνταγκαστ φτάνουν στο Ντολ Γκούλντουρ. Ο Γκάνταλφ εκφράζει τις αμφιβολίες του για το εγκαταλελειμμένο οχυρό και τη φύση του Κακού που κατοικεί μέσα σε αυτό. Στέλνει τον Ράνταγκαστ να προειδοποιήσει τη Γκαλάντριελ, τον Σάρουμαν και τον Έλροντ για την ανακάλυψή τους. Ο Γκάνταλφ, παρά τις παρακλήσεις του Ράνταγκαστ, μπαίνει μέσα στο κάστρο και ψάχνει τις κρυμμένες δυνάμεις του κακού που βρίσκονται στον χώρο. Στο τέλος βρίσκει ότι τα ερείπια δεν είναι εγκαταλελειμμένα, αλλά έχουν καταληφθεί από Ορκ και ο Αζόγκ του επιτίθεται. Ενώ ξεφεύγει από το Λευκό Ορκ και τις λεγεώνες του, έρχεται αντιμέτωπος με τον Νεκρομάντη και ξεκινά μία μονομαχία μεταξύ των δύο. Ο Γκάνταλφ χρησιμοποιεί μία ασπίδα φωτός για να προστατευτεί από τη σκοτεινή ενέργεια του εχθρού του. Ο Νεκρομάντης στο τέλος υπερισχύει του Γκάνταλφ, καίγοντας με την ενέργειά του το ραβδί του δεύτερου. Στη συνέχεια, αποκαλύπτει την πραγματική του ταυτότητα ως ο Σκοτεινός Άρχοντας Σάουρον και τελικά, φυλακίζει τον Μάγο σε ένα κλουβί.

Παράλληλα, ο Θόριν και η συντροφιά του φτάνουν στο Βουνό της Μοναξιάς όπου ο Μπίλμπο ανακαλύπτει την κρυμμένη είσοδο και πηγαίνει να ψάξει για την Ιερή Πέτρα, αλλά άθελά του κάνει φασαρία και ξυπνάει τον δράκο. Ο Νοσφιστής έχει μία συνομιλία με τον Μπίλμπο και αρχίζει να τον γεμίζει με αρνητικές σκέψεις, όσον αφορά τους Νάνους και την τιμιότητά τους, λέγοντάς του πως τον εκμεταλλεύονται και το μόνο που επιθυμούν είναι το χρυσάφι. Στη Λιμνούπολη, ο Βάρδος προσπαθεί να βάλει το Μαύρο Βέλος στον εκτοξευτήρα της πόλης, με σκοπό να σκοτώσει το δράκο, αφού αντιλήφθηκε ότι ξύπνησε, αλλά συλλαμβάνεται από τον αφέντη και τη φρουρά του, αφήνοντας το γιο του, Μπέιν, να κρύψει το βέλος. Οι Κίλι, Φίλι, Όιν, Μπόφουρ και οι κόρες του Βάρδου, Σίγκριντ και Τίλντα, δέχονται επίθεση από τον Μπολγκ και τα Ορκ, που έχουν φτάσει στην πόλη για να βρουν τον Θόριν. Οι Λέγκολας και Τόριελ φτάνουν κι αυτοί στην πόλη και πολεμάνε τα Ορκ. Ο Λέγκολας κυνηγά τον Μπολγκ και η Τόριελ μένει πίσω ώστε να θεραπεύσει τον Κίλι. Εν τω μεταξύ, ο Γκάνταλφ, ηττημένος και φυλακισμένος, βλέπει τον Αζόγκ και το στρατό του από Ορκ να ξεκινούν για το Βουνό της Μοναξιάς.

Εν τω μεταξύ ο Νοσφιστής προσπαθεί να σκοτώσει τον Μπίλμπο, αλλά αυτός καταφέρνει να ξεφύγει. Καθώς, όμως τρέχει προς την έξοδο, συναντάει τους Νάνους. Ο Νοσφιστής που έρχεται, διαλύει την έξοδο και εγκλωβίζει τους Νάνους μέσα στο βουνό. Τελικά, οι Νάνοι, αποφασίζουν να σκοτώσουν τον Νοσφιστή. Στη προσπάθεια τους να βρουν φωτιά για να ανάψουν τα καμίνια, χλευάζουν τον δράκο. Ο Νοσφιστής θυμώνει και ξερνάει φωτιά, ανάβοντας άθελα του, τα καμίνια. Οι Νάνοι προσπαθούν να τον σκοτώσουν, καίγοντάς τον με λιωμένο χρυσό, από τα καμίνια που άναψε ο δράκος. Ωστόσο, ο Νοσφιστής, αφού τους χλευάσει, φεύγει αλώβητος από το βουνό, αποφασισμένος να καταστρέψει τη Λιμνούπολη και τους κατοίκους της επειδή βοήθησαν τους Νάνους αλλά και για να προκαλέσει πόνο στην ομάδα, η οποία θα παρακολουθεί την καταστροφή χωρίς να μπορεί να επέμβει. Πετάει στον ουρανό καθώς ο Μπίλμπο με τρόμο σκέφτεται πόσο κακό προκάλεσαν με τις πράξεις τους.

## Ηθοποιοί και χαρακτήρες
* Μάρτιν Φρίμαν στον ρόλο του *[[Μπίλμπο Μπάγκινς]]*
* Ίαν ΜακΚέλεν στον ρόλο του *[[Γκάνταλφ]]*
* Ρίτσαρντ Άρμιταζ στον ρόλο του *[[Θόριν Δρύασπις|Θόριν Δρύασπη]]*
* Μπένεντικτ Κάμπερμπατς ως η φωνή του *[[Νοσφιστής|Νοσφιστή]]* και η φωνή του *[[Σάουρον|Νεκρομάντη/Σάουρον]]*
* Ορλάντο Μπλουμ στον ρόλο του *Λέγκολας*
* Εβάντζελιν Λίλι στον ρόλο της *Τόριελ*
* Λουκ Έβανς στον ρόλο του *Μπαρντ* *(Βάρδος)*
* Λι Πέις στον ρόλο του *Θράντουιλ*
* Στίβεν Φράι στον ρόλο του *Άρχοντα της Λιμνούπολης*
* Γκράχαμ ΜακΤάρβις στον ρόλο του *Ντουάλιν*
* Κεν Στοτ στον ρόλο του *Μπάλιν*
* Έινταν Τέρνερ στον ρόλο του *Κίλι*
* Ντιν Ο' Γκόρμαν στον ρόλο του *Φίλι*
* Μαρκ Χάντλοου στον ρόλο του *Ντόρι*
* Τζεντ Μπρόφι στον ρόλο του *Νόρι*
* Άνταμ Μπράουν στον ρόλο του *Όρι*
* Τζον Κάλεν στον ρόλο του *Όιν*
* Πίτερ Χάμπλτον στον ρόλο του *Γκλόιν*
* Γουίλιαμ Κίρσερ στον ρόλο του *Μπίφουρ*
* Τζέιμς Νέσμπιτ στον ρόλο του *Μπόφουρ*
* Στίβεν Χάντερ στον ρόλο του *Μπόμπουρ*
* Σιλβέστερ Μακόι στον ρόλο του *Ράνταγκαστ*
* Κέιτ Μπλάνσετ στον ρόλο της *Γκαλάντριελ*
* Μίκαελ Πέρσμπραντ στο ρόλο του *Μπέορν* *(Άρκος)*
* Κρεγκ Χολ στο ρόλο του *Γκάλιον*
* Ράιαν Γκέιτζ στο ρόλο του *Άλφριντ*
* Τζον Μπελ στο ρόλο του *Μπέιν*
* Μαρκ Μίτσινσον στο ρόλο του *Μπράγκα*
* Μάνου Μπένετ στο ρόλο του *Αζόγκ*
* Λόρενς Μακόαρ στο ρόλο του *Μπολγκ*
* Μπεν Μίτσελ στο ρόλο του *Νάρζουγκ*
* Άντονυ Σερ στο ρόλο του *Θρέιν* (μόνο στην εκτεταμένη έκδοση)
## Box office
Με προϋπολογισμό 250.000.000 δολάρια, η ταινία *Χόμπιτ: Η Ερημιά του Νοσφιστή* έκανε άνοιγμα τριημέρου στην 1η θέση με 73,6 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 258,3 εκατομμύρια δολάρια και στον υπόλοιπο κόσμο συγκέντρωσε 700,6 εκατομμύρια δολάρια. Παγκοσμίως απέφερε 959 εκατομμύρια δολάρια.

## Βραβεία & υποψηφιότητες

## Παραπομπές

## Εξωτερικοί σύνδεσμοι
*
* Επίσημη σελίδα
* Χόμπιτ: Η Ερημιά του Νοσφιστή στο IMDb

Κατηγορία:Αμερικανικές ταινίες της δεκαετίας 2010
Κατηγορία:Ταινίες του 2013
Κατηγορία:Ταινίες παραγωγής Metro-Goldwyn-Mayer
Κατηγορία:Χόμπιτ (σειρά ταινιών)
Κατηγορία:Νεοζηλανδικές ταινίες
Κατηγορία:Ταινίες γυρισμένες στη Νέα Ζηλανδία
Κατηγορία:Νεοζηλανδικές ταινίες φαντασίας
Κατηγορία:Ταινίες σε σκηνοθεσία Πίτερ Τζάκσον
Κατηγορία:Αμερικανικές περιπετειώδεις ταινίες φαντασίας
Κατηγορία:Ταινίες με μουσική σύνθεση Χάουαρντ Σορ
Κατηγορία:Ταινίες παραγωγής New Line Cinema
Κατηγορία:Νεοζηλανδικές 3D ταινίες
Κατηγορία:Αμερικανικές 3D ταινίες
Κατηγορία:Ταινίες πρίκουελ
Κατηγορία:Αγγλόφωνες ταινίες
Κατηγορία:Ταινίες IMAX
Κατηγορία:Ταινίες ιντέρκουελ